Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Vlatka Kopića, zastupnika u Hrvatskom saboru,** na 22. sjednici, održanoj 13. rujna 2018.g., donosi sljedeću

**ODLUKU**

**I. Postupak za odlučivanje o sukobu interesa protiv dužnosnika Vlatka Kopića, zastupnika u Hrvatskom saboru, u pogledu eventualnog primanja nedopuštenog dara iz članka 11. ZSSI-a, neće se pokrenuti, obzirom da navodi prijave nisu u dovoljnoj mjeri konkretizirani da bi se po njima moglo postupiti u svrhu provjere njihove osnovanosti i vjerodostojnosti.**

**II. Nije u suprotnosti s odredbama ZSSI-a da dužnosnik Vlatko Kopić za vrijeme obnašanja navedene dužnosti obavlja poslove zamjenika ravnatelja Kliničkog bolničkog centra Osijek niti, da sukladno odredbama Zakona o pravima i dužnostima zastupnika u Hrvatskom saboru, prima razliku plaće između plaće koju ostvaruje kao zamjenik ravnatelja do visine plaće zastupnika u Hrvatskom saboru.**

Obrazloženje

U Povjerenstvu je dana 3. studenoga 2017.g. pod brojem 711-U-6693-P-387/17-01-3 zaprimljena anonimna prijava mogućeg sukoba interesa podnesena protiv dužnosnika Vlatka Kopića, zastupnika u Hrvatskom saboru, povodom koje se vodi predmet P-387/17.

U navedenoj prijavi se navodi da situacija sukoba interesa dužnosnika Vlatka Kopića proizlazi iz okolnosti da je za vrijeme obnašanja dužnosti zastupnika u Hrvatskom saboru stavio u mirovanje radno mjesto zamjenika ravnatelja Kliničkog bolničkog centra Osijek te da nije razvidno je li dužnosnik, u razdoblju u kojem je njegov radni odnos u mirovanju, ovlašten potpisivati akte i donositi odluke u svojstvu zamjenika ravnatelja navedene zdravstvene ustanove. Nadalje se navodi da pojedini poslovni subjekti koji obavljaju djelatnost proizvodnje i distribucije lijekova dužnosniku plaćaju troškove sudjelovanja na kongresima u zemlji i inozemstvu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga je i dužnosnik Vlatko Kopić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu stjecanja vlastitih saznanja u odnosu na primitak nedopuštenog dara te s tim u vezi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od anonimnog podnositelja prijave dopisima Broj: 711-I-1920-P-387/17-02-17 od 9. studenoga 2017.g. te Broj: 711-I-2203-P-387/17-03-17 od 22. prosinca 2017.g., putem adrese elektroničke pošte koju je koristio prilikom podnošenja prijave, da dopuni prijavu navođenjem koji poslovni subjekti plaćaju sudjelovanja navedenom dužnosniku na kongresima, kao i kada su i gdje isti održani te koje su troškove podmirili (putovanja, smještaja, kotizacije, druge naknade) te sve druge poznate okolnosti iz kojih proizlazi moguća povreda ZSSI-a, obzirom da iz zaprimljene prijave to nije bilo moguće utvrditi.

Uvidom u Knjigu ulazne pošte Povjerenstva, utvrđeno je da do trenutka održavanja sjednice nije zaprimljena dopuna prijave povodom zahtjeva Povjerenstva.

Slijedom navedenog, obzirom na nedostatke i nepotpunost navoda anonimne prijave koji se ne mogu otkloniti bez preciziranja i konkretiziranja preopćenitih i nespecificiranih okolnosti koje se u istoj navode, što podnositelj, iako je u dva navrata na to pozvan, nije učinio, Povjerenstvo ne može pristupiti ocjeni osnovanosti i vjerodostojnosti navoda u kontekstu moguće povrede članka 11. ZSSI-a koji dužnosnicima zabranjuje primanje darova za vrijeme obnašanja dužnosti.

U odnosu na obavljanje djelatnosti zamjenika ravnatelja Kliničkog bolničkog centra Osijek, odredbama Zakona o izborima zastupnika u Hrvatski sabor („Narodne novine“ broj 66/15. – pročišćeni tekst) propisane su nespojive dužnosti s istodobnim obnašanjem dužnosti zastupnika u Hrvatskom saboru. Tako je člankom 9. navedenog Zakona propisano da zastupnik istodobno s obnašanjem zastupničke dužnosti ne može biti član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

Uvidom u podatke sudskog registra nadležnog Trgovačkog suda u Osijeku utvrđeno je da je pod matičnim brojem subjekta 030000889 upisana ustanova Klinički bolnički centar Osijek čiji je jedini osnivač Republika Hrvatska.

Prema odredbama članka 57. Zakona o zdravstvenoj zaštiti upravno vijeće zdravstvene ustanove upravlja zdravstvenom ustanovom, dok prema članku 59. tog Zakona ravnatelj organizira i vodi poslovanje zdravstvene ustanove, stoga obavljanje funkcije ravnatelja i zamjenika ravnatelja ne predstavlja obavljanje nespojive funkcije s istodobnim obnašanjem dužnosti zastupnika u Hrvatskom saboru u smislu članka 9. Zakona o izborima zastupnika u Hrvatski sabor, jer se ne radi poslovima upravljanja ustanovom.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Iako je člankom 13. stavkom 2. ZSSI-a propisano kako dužnosnici koji profesionalno obnašaju javnu dužnost mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja uz pribavljeno prethodno odobrenje Povjerenstva, u konkretnom slučaju mjerodavno pravo predstavljaju odredbe Zakona o pravima i dužnostima zastupnika u Hrvatskom saboru, koje Povjerenstvo u ovom slučaju tumači kao lex specialis, stoga sukladno odredbama članka 3. i članka 4. Zakona o pravima i dužnostima zastupnika u Hrvatskom saboru, dužnosnik Vlatko Kopić može obnašati dužnost zastupnika u Hrvatskom saboru te istodobno obavljati poslove radnog mjesta zamjenika ravnatelja Kliničkog bolničkog centra Osijek, ali ne bi mogao primati punu plaću i za obnašanje dužnosti zastupnika u Hrvatskom saboru te za obavljanje navedene djelatnosti u zdravstvenoj ustanovi, već ima pravo na razliku plaće ako je plaća na koju ima pravo kao zastupnik u Hrvatskom saboru veća od plaće koju ostvaruje obavljajući djelatnost na Kliničkom bolničkom centru Osijek.

Dužnosnik je izvješću o imovinskom stanju kojeg je podnio Povjerenstvu povodom stupanja na navedenu dužnost naveo da istu obnaša profesionalno te da za vrijeme obnašanja navedene dužnosti obavlja poslove radnog mjesta zamjenika ravnatelja Kliničkog bolničkog centra Osijek, uz navođenje iznosa plaće koju prima od navedene zdravstvene ustanove te navođenje razlike plaće koju prima u Hrvatskom saboru, obzirom da je plaća u Hrvatskom saboru veća od plaće zamjenika ravnatelja.

Stoga Povjerenstvo nije steklo saznanja iz kojih bi proizlazilo da je dužnosnik Vlatko Kopić u obnašanju dužnosti zastupnika u Hrvatskom saboru počinio povredu članka 13. stavka 2. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Vlatko Kopić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana